Document ID: 32005R1219

ΚΑΝΟΝΙΣΜΌΣ (ΕΚ) αριθ. 1219/2005 ΤΗΣ ΕΠΙΤΡΟΠΉΣ
της 28ης Ιουλίου 2005
σχετικά με τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου της 17ης Μαΐου 1999 για την κοινή οργάνωση της αμπελοοινικής αγοράς (1), και ιδίως τα άρθρα 33 και 36,
Εκτιμώντας τα ακόλουθα:
(1)
Το άρθρο 13 του κανονισμού (ΕΚ) αριθ. 1623/2000 της Επιτροπής (2) προβλέπει, στο πλαίσιο του καθεστώτος ενισχύσεων για γλεύκη που χρησιμοποιούνται για τον εμπλουτισμό των οίνων, παρέκκλιση για τα γλεύκη που προέρχονται από άλλες αμπελουργικές ζώνες εκτός της ΓΙΙΙ, η οποία λήγει στο τέλος της περιόδου 2004/2005. Μέχρις ότου τροποποιηθεί ουσιαστικότερα το εν λόγω καθεστώς ενισχύσεων με την προβλεπόμενη μεταρρύθμιση της κοινής οργάνωσης της αμπελοοινικής αγοράς, είναι σκόπιμο να παραταθεί η ισχύς της ανωτέρω παρέκκλισης μέχρι το τέλος της περιόδου 2006/2007.
(2)
Τα άρθρα 45, 59 και 61 του κανονισμού (ΕΚ) αριθ. 1623/2000 ορίζουν καταληκτικές ημερομηνίες για την απόσταξη υποπροϊόντων της οινοποίησης. Λαμβάνοντας υπόψη την πολύ πλούσια συγκομιδή της περιόδου 2004/2005, η εμπρόθεσμη περάτωση της απόσταξης προσκρούει σε πρακτικές δυσκολίες σε ορισμένα κράτη μέλη. Ως εκ τούτου, είναι αναγκαίο να μετατεθούν οι ημερομηνίες αυτές.
(3)
Το άρθρο 52 του κανονισμού (ΕΚ) αριθ. 1623/2000 προβλέπει, για τις περιόδους 2001/2002 έως 2004/2005, παρέκκλιση από το σύστημα απόσταξης για τους οίνους που παράγονται από σταφύλια, τα οποία εμφαίνονται στην κατάταξη ταυτόχρονα ως οινοποιήσιμες ποικιλίες και ως ποικιλίες προοριζόμενες για την παρασκευή αποστάγματος οίνου με ονομασία προέλευσης. Μέχρις ότου τροποποιηθεί ουσιαστικότερα το εν λόγω σύστημα με την προβλεπόμενη μεταρρύθμιση της κοινής οργάνωσης της αμπελοοινικής αγοράς, είναι σκόπιμο να παραταθεί η ισχύς της ανωτέρω παρέκκλισης μέχρι το τέλος της περιόδου 2006/2007.
(4)
Το άρθρο 63α του κανονισμού (ΕΚ) αριθ. 1623/2000, που αφορά τη απόσταξη οίνων για την παραγωγή πόσιμης αλκοόλης, ορίζει ένα ποσοστό της παραγωγής, για το οποίο οι παραγωγοί δύνανται να συμμετέχουν στη εν λόγω απόσταξη. Πρέπει να καθοριστεί το ποσοστό αυτό για την περίοδο 2005/2006.
(5)
Ο κανονισμός (ΕΚ) αριθ. 1623/2000 πρέπει να τροποποιηθεί αναλόγως.
(6)
Δεδομένου ότι η επόμενη αμπελουργική περίοδος αρχίζει την 1η Αυγούστου 2005, είναι σκόπιμο να εφαρμόζεται ο παρών κανονισμός από την ημερομηνία αυτή.
(7)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1623/2000 τροποποιείται ως εξής:
1)
Στο άρθρο 13 παράγραφος 1 δεύτερο εδάφιο, οι όροι «όσον αφορά τις αμπελοοινικές περιόδους 2003/2004 έως 2004/2005» αντικαθίστανται από τους όρους «όσον αφορά τις αμπελουργικές περιόδους 2003/2004 έως 2006/2007».
2)
Στο άρθρο 45 παράγραφος 1, προστίθεται το ακόλουθο εδάφιο:
«Κατά παρέκκλιση των διατάξεων του πρώτου εδαφίου, η αναφερόμενη στο εν λόγω εδάφιο ημερομηνία μεταφέρεται, για την περίοδο 2004/2005, στην 31η Αυγούστου της επόμενης περιόδου.»
3)
Στο άρθρο 52 παράγραφος 1 τέταρτο εδάφιο, οι όροι «για τα έτη περιόδων 2001/2002 έως και 2004/2005» αντικαθίστανται από τους όρους «για τις αμπελουργικές περιόδους 2001/2002 έως 2006/2007».
4)
Στο άρθρο 59, προστίθεται το ακόλουθο εδάφιο:
«Κατά παρέκκλιση των διατάξεων του πρώτου εδαφίου, η αναφερόμενη στο εν λόγω εδάφιο ημερομηνία μεταφέρεται, για την περίοδο 2004/2005, στην 15η Σεπτεμβρίου της επόμενης περιόδου.»
5)
Στο άρθρο 61 παράγραφος 3, προστίθεται το ακόλουθο εδάφιο:
«Ωστόσο, για την περίοδο 2004/2005, η αναφερόμενη στο πρώτο εδάφιο ημερομηνία μεταφέρεται στην 15η Σεπτεμβρίου της επόμενης περιόδου.»
6)
Στο άρθρο 63α παράγραφος 2 πρώτο εδάφιο, η τελευταία φράση αντικαθίσταται από το ακόλουθο κείμενο:
«Για τις περιόδους 2004/2005 και 2005/2006, το ποσοστό αυτό καθορίζεται σε 25 %.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουλίου 2005.

Labels: 17
6